KIRJALLINEN KYSYMYS E-2100/01

esittäjä(t): Erik Meijer (GUE/NGL) komissiolle

(13. heinäkuuta 2001)

Aihe: Luonnon monimuotoisuuden suojeleminen ilmastonmuutosta ehkäisemällä ja vähentämällä

1. Onko komissio tietoinen Nature -lehdessä (osa 411, s. 296298) 17. toukokuuta 2001 julkaistusta raportista, joka koski kirjosiepolle (Ficedula hypoleuca) ilmastonmuutoksesta aiheutuvia ongelmia? Kysymme tätä asiaa komissiolta siksi, että kirjosiepot ovat sopeutuneet lämpimämpiin keväisiin Alankomaissa, missä ne lisääntyvät palattuaan talvehtimisalueiltaan Afrikasta, ja munivat keskimäärin kymmenen vuorokautta aikaisemmin kuin mitä niiden aiempi pesimisajankohta toukokuun puoliväli oli, ja nyt poikaset hyötyvät aikaisemman ajankohdan suuremmasta hyönteismäärästä. Kirjosiepot eivät kuitenkaan ole ajoittaneet vastaavasti Afrikasta paluutaan. Silloin, kun ne saapuivat kolme viikkoa ennen kuin ne alkoivat munia, niillä oli aikaa toipua pitkästä matkasta. Nyt kirjosiepot alkavat munia heti saavuttuaan, ja näin ollen linnut eivät kykene kasvattamaan yhtä paljon jälkeläisiä kuin ennen, ja tilanne saattaa johtaa väsyneiden lintujen kuolemaan. Tiedemiesten mukaan ilmastonmuutos on todennäköisesti osasyy viime aikoina ilmenneeseen useiden muuttolintulajien populaatioiden pienenemiseen, ja tämä saattaa olla merkki laajemmasta ongelmasta. Luonnolliset ekologiset yhteisöt saattavat tuhoutua, kun petoeläinten, saaliseläinten ja laajemman ympäristön välinen suhde häiriintyy.

2. Katsooko komissio, että näistä asioista on aiheellista olla huolissaan, ja jos katsoo, mihin toimiin se aikoo ryhtyä, tai mitä toimia se aikoo ehdottaa, jotta Euroopan unionin alueen luonnon monimuotoisuutta voidaan suojella ilmastonmuutokseen liittyviltä uhkilta?

Margot Wallströmin komission puolesta antama vastaus

(17. lokakuuta 2001)

Komissio on tietoinen niistä yhä lisääntyvistä todisteista, joita on olemassa ilmastonmuutoksen vaikutuksista luonnon monimuotoisuuteen ja mahdollisista pitkän aikavälin seurauksista. Nature-lehdessä (osa 411, s. 296298) 17. toukokuuta 2001 julkaistu raportti antaa arvokasta lisätietoa asiasta.

Tuoreet tutkimukset osoittavat, että ilmastonmuutoksella on voitu todeta olevan vaikutuksia ekosysteemeihin. Tämä viittaa siihen, että globaalimuutos on jo nyt uhka luonnon suojelulle ja monimuotoisuudelle, ja uhka kasvaa tulevaisuudessa. Odotettavissa on huomattavia vaikutuksia, jotka kohdistuvat lajien levinneisyyteen ja elinympäristöihin ja aiheuttavat häiriöitä monien ekosysteemien levinneisyydessä, osatekijöissä ja dynamiikassa. Ilmastonmuutos on jo yksi syy korallin vaalenemiseen (coral bleaching) kaikkialla maailmassa. Korallin vaalenemisella on välittömiä haittavaikutuksia sekä koralliriuttojen monimuotoisuuteen että joihinkin syvänmeren kaloihin, joiden populaatiot ovat tietyissä elämänvaiheissaan riippuvaisia koralliriutoista. Muun muassa tämän vuoksi ilmastonmuutokseen on puututtava.

Ilmastonmuutosta ja luonnon monimuotoisuutta koskeva komission politiikka perustuu seuraaviin toimiin:

- toteutetaan Kioton pöytäkirjaan perustuvia toimenpiteitä, jotta kasvihuonekaasujen määrä vähenisi ja ilmastonmuutos olisi mahdollisimman vähäistä,

- huolehditaan siitä, että Kioton pöytäkirjan perusteella käynnistettävillä, ilmastonmuutosta lieventävillä toimilla (erityisesti niillä, jotka koskevat metsänhävitystä, metsittämistä ja metsänuudistamista) on vaikutusta luonnon monimuotoisuuden suojeluun ja kestävyyteen,

- sisällytetään monimuotoisuutta koskevat näkökohdat Kioton pöytäkirjassa tarkoitettujen sopeutumistoimenpiteiden laadintaan ja toteutukseen ja

- edistetään biologista monimuotoisuutta koskevan yleissopimuksen sopimuspuolten konferenssin tekemän päätöksen IV/15(1) täytäntöönpanoa; päätöksessä peräänkuulutetaan tiiviimpää yhteistyötä ilmastonmuutosta koskevan Yhdistyneiden Kansakuntien puitesopimuksen(2) kanssa.

(1) http://www.biodiv.org/convention/partners-background.asp?lg=0.

(2) http://www.unfccc.de/.